
Ebben a beszámolóban leírom a felkészülésünk rövid összegzését, az egyes napok főbb eseményeit, illetve az utólagos élményeimet, tapasztalataimat a versennyel kapcsolatban. 
Mindenek előtt, szeretnék köszönetet mondani az Egyetemnek, illetve Önöknek, amiért úgy döntöttek, hogy pályázatom alkalmas a támogatásra. 

Az idei évben másodéves joghallgatóként lehetőségem nyílt belekóstolni a perbeszédversenyek világába. 
Komoly kihívást jelentett számomra, hogy alapvetően olyan jogterületekkel kellett behatóan foglalkoznunk a csapatunkkal, és felkészítőinkkel, melyekkel én még csak most ismerkedem, illtetve még teljesen ismeretlenek a számomra. 
Szerencsére felsőbb éves csapattársaim mindenben a segítségemre voltak, és végig éreztették velem, hogy valóban hasznos tagja tudok lenni a csapatnak. 

Első feladatunk a versennyel kapcsolatban az írásbeli beadvány megírása volt, melyet végül 2019 decemberében le is adtunk. 
Ezt persze rengeteg kutatómunka és közös írás előzte meg, de a végeredmény azt hiszem, magáért beszél. Büszkeséggel töltött el a tudat, hogy egy ilyen hosszú, idegen nyelvű szaknyelvi szöveg megalkotásában ott van az én munkám is. 

Ezt követte a szóbeli forduló, melyre Göttingenben került sor 2020.02.21 és 23-a között.

2020.02.21. péntek  
Megérkezésünk napja. Sikeresen elfoglaltuk a szálláshelyünket, mely nem messze helyezkedett el az egyetemtől, a verseny helyszínétől. 
Szinte azonnal neki is álltunk a gyakorlásnak, hiszen nem tudtuk még, vajon alperesi, vagy felperesi pozícióban kezdünk- e másnap. 
A gyakorlást követően részt vettünk az ünnepélyes megnyitó eseményen, melynek fő pontja a csapatok sorsolása volt. Bennünket szombat délelőttre, mint felperesek, vasárnap délutánra pedig, mint alperesek osztottak be. 
A vacsora után otthon még éjszakába nyúló gyakorlás várt ránk. 

2020.02.22. szombat
A verseny első napja, felperesi oldal. 
Rendkívül jól felkészült ellenféllel, kiemelkedően jó bíróság előtt volt szerencsénk megmérettetni magunkat a kérelmezői oldalon. 
Szónokaink, Nagy János csapatkapitány, illetve Hellenbarth Virág voltak. Szécsi Katával mi megfigyeltük a tárgyalás dinamikáját, illetve a kérdéseket jegyzeteltük. 
Igyekeztünk igazi csapatként közösen dolgozni, ha valami eszünkbe jutott azt leírtuk az éppen felszólaló társunknak. 
A Bíróság természetesen nem hozott ítéletet, de összességében mindkét csapat dicséretben részesült. 
A nap hátralevő részében meg egy vacsora, illetve újabb gyakorlás várt ránk. 

2020.02.23. vasárnap
A verseny utolsó napja, alperesi nap. 
Számomra talán ez a nap nevezhető másfél- két éves joghallgatói pályafutásom csúcsának. 
Izgalommal, vegyes magabiztossággal készültünk a délutáni megmérettetésre, ahol ezúttal is jó ellenfelek, illetve kifejezetten érdeklődő Bíróság előtt kellett prezentálnunk argumentationkat. 
A Bíróság rengeteg kérdést tett fel, improvizálnunk kellett, hogy melyik részeket kell kihagynunk, illetve melyeket kell biztosan elmondanunk. 
A végén itt is dicséret járt a csapatnak, ahol ezúttal Szécsi Kata, illetve én voltunk a szónokok, a kérdéseknél pedig Nagy János állt a Bíróság rendelkezésére. 
A Bíróság külön kiemelte a csapatunk közös, együttes fellépését, mint pozitívum, illetve sok hasznos tanáccsal láttak el bennünket a későbbiekre nézve is.  
A versenyt követően részt vettünk a záróünnepségen, ahol sok más nemzetiségű joghallgatóval, versenytársakkal és felkészítőkkel oszthattuk meg tapasztalatainkat, észrevételeinket. 
Sikerült többek között más remek felkészülési technikákat is megismernünk. 

2020.02.24. hétfő
Hazautazásunk napja. 
Hajnalban indulunk, hogy mielőbb hazatérhessünk, és itthon várhassuk a konkrét eredményeket, illetve nyugodt körülmények között értékelhessük ki a tapasztalatainkat. 

Tapasztalataim
Rendkívül hasznosnak gondolom, hogy részt vettem ezen a versenyen, mind szakmai, mind pedig emberi szempontból sokat tanulhattam ezalatt a pár hónap alatt. 
Szakmailag elsősorban a helyes érvelés logikáját, illetve formáját, annak retorikáját is beleértve. 
Másodsorban pedig szaknyelvi ismereteket szerezhettem angol nyelven, neves külföldi jogászprofesszorok előtt beszélhettem egy olyan témáról, melynek rövid idő alatt az ismerőjévé kellett válnom. 
Megtapasztaltam, milyen az, amikor a bírói hangulathoz kell adaptálni a mondanivalómat. Láttam, milyen egyensúlyt kell tartani szakmaiság és teátrális hatások között. 
Megismertem és magas szinten elsajátítottam az alapjogokkal kapcsolatos bírósági joggyakorlatot, joganyagot, illetve eljárási sajátosságokat. 

Emberileg pedig ez a verseny kitartásra, alázatra és összpontosításra tanított. 
Egy csapat tagjaként kellett dolgoznom, nálamnál idősebb és tapasztaltabb hallgatótársaimmal közösen egy közös célért. 

Összességében nagyon hálás vagyok, hogy ott lehettem a versenyen és képviselhettem az Egyetemünket, illetve hazánkat is (egyetlen magyar csapatként). 
A hétvége eseményei megerősítettek abban a szándékomban, hogy további versenyeken vegyek részt hátralevő egyetemi éveim alatt is.  

